Radovan Kovačević Maksim
<s>Radovan Kovačević Maksim (Donje Crkvice, kod Nikšića, 6. septembar 1919. – Radan planina, 13. mart 1943), učesnik Narodnooslobodilačke borbe i narodni heroj Jugoslavije.</s>

<s>Biografija 
Rođen je 6. septembra 1919. godine u Donjim Crkvicama kod Nikšića.</s><s>Potiče iz siromašne seljačke porodice, koja je morala posle Prvog svetskog rata da potraži bolje uslove za život.</s><s>Često se seljakala, da bi se na kraju nastanila u makedonskom selu Gorničet, kod Đevđelije.</s><s>Radovan je gimnaziju učio u Đevđeliji i Skoplju.</s><s>Posle mature, postao je student Filozofskog fakulteta u Skoplju.</s><s>Odmah po početku studija, počeo je da se ističe naprednim stavovima, pa je već od 1938. godine bio jedan od istaknutih demonstranata i propagator komunizma među studentima.</s><s>Član Komunističke partije Jugoslavije postao je 1939. godine.</s>

<s>Posle povratka u Đevđeliju, u vreme odmora počeo je da okuplja omladinu i organizuje zborove.</s><s>Policija ga je progonila, pa ga je, posle jednog zbora omladine u Đevđeliji, uhapsila.</s><s>Bio je izveden pred Sud za zaštitu države.</s><s>Na Sudu je imao primerno držanje.</s><s>Okružni sud u Strumici oslobodio ga je optužbe, jer je na procesu činjenicama opovrgao navode optužnice i okrenuo optužbu protiv režima koji ga je progonio i maltretirao.</s><s>Ubrzo je u Skoplju opet bio uhapšen kao jedan od organizatora javnih demonstracija protiv režima, pa je, zajedno s grupom komunista, bio interniran u koncentracioni logor u Smederevskoj Palanci.</s><s>Iz ovog logora je izišao neposredno pred napad Nemačke na Jugoslaviju, aprila 1941. godine.</s>

<s>Avgusta 1941. godine nalazio se u partizanima.</s><s>Bio je jedan je od organizatora Kukavičkog partizanskog odreda.</s><s>Kasnije je učestvovao u borbama koje je vodio Leskovački partizanski odred.</s><s>U svim tim borbama isticao se kao borac i rukovodilac.</s><s>Postao je politički komesar Prvog južnomoravskog partizanskog odreda.</s>

<s>Poginuo je u borbi s bugarskim vojnicima iz zloglasne kaznene ekspedicije „Lovna rota“, 13. marta 1943. godine, na Radan planini, na Jovovića livadama.</s>

<s>Cela njegova porodica bila je na strani Narodnooslobodilačkog pokreta.</s><s>U borbama su mu učestvovali otac, dva brata i sestre.</s><s>Dva brata su mu poginula u partizanima.</s>

<s>Odlukom Prezidijuma Narodne skupštine Federativne Narodne Republike Jugoslavije, 5. jula 1952. godine, proglašen je za narodnog heroja.</s>

<s>Literatura</s>

<s></s>

<s>Jugoslavenski partizani
Jugoslavenski komunisti
Crnogorski komunisti
Narodni heroji Jugoslavije
Biografije, Nikšić</s>

